ডিহর প্রত্নক্ষেত্র
ডিহর প্রত্নক্ষেত্র হল ভারতের পশ্চিমবঙ্গের বাঁকুড়া জেলার বিষ্ণুপুর মহকুমায় অবস্থিত নব্যপ্রস্তর সংস্কৃতি ও প্রারম্ভিক কৃষি সংস্কৃতির স্থানগুলির মধ্যে একটি। কার্বন ১৪ পরীক্ষায় প্রাপ্ত ফলাফল অনুসারে, বসতিটির নির্মাণ কাজ প্রায় ২৭০০ খ্রিস্টপূর্বাব্দে (৪৭০০ বছর আগে) শুরু হয়েছিল। ডিহরবাসীদের প্রাকৃতিক সম্পদের ব্যবহার এবং পরবর্তীকালে পণ্যদ্রব্যের বাণিজ্যিকীকরণের (প্রাগৈতিহাসিক বিনিময় ব্যবস্থা) মাধ্যমে সঞ্চিত আর্থিক নিরাপত্তা মৃৎশিল্প তৈরিতে ও হাড়ের কাজ করার ক্ষেত্রে শৈল্পিক উৎকর্ষকে প্ররোচিত করেছিল। কলকাতা বিশ্ববিদ্যালয়ের পুরাতত্ত্ব দফতর ১৯৮৩ খ্রিস্টাব্দে ডিহর গ্রামে প্রাগৈতিহাসিক বসতিটি আবিষ্কার করেছিল। ডিহরে খননকার্য দুটি পর্যায়ে চলেছিল, প্রথম পর্যায়ে ১৯৮৩–৮৪, ১৯৮৪–৮৫ ও ১৯৯৩–৯৪ খ্রিস্টাব্দ এবং দ্বিতীয় পর্যায়ে ২০০৮–০৯ ও ২০১২–১৩ খ্রিস্টাব্দে কার্যক্রম পরিচালিত হয়েছিল। খননকার্যের সময় বাটি, কৃষ্ণ-লোহিত মৃৎপাত্র ও ক্ষুদ্রাকৃতির পাত্র আবিষ্কৃত হয়েছে। এছাড়াও খননকার্যে মানব কঙ্কালের অবশেষ পাওয়া গিয়েছে।